Jans Rautenbach gevier en vereer | George Herald
Jans Rautenbach gevier en vereer
Riku Lätti en die Kambro Diggers lei die groep Saterdagmiddag 12 November na die skoolsaal.
SUID-KAAP NUUS - Op 'n heuweltjie in die voetheuwels van die Swartberge, nie te vêr van Oulap, versamel ongeveer 200 mense op 'n winderige Saterdagmiddag rondom die ysterstaaf-klok by Vlakteplaas UCC Laerskool vir die laaste totsiens aan Jans Rautenbach.
Soli Snell, Jans se getroue regterhand vir 23 jaar, lui die klok as inleiding tot die huldeblyk. Hy is geklee in die hemp en broek wat Jans 'n tyd gelede as 'n geskenk aan hom gegee het met die versoek dat hy dit eendag op Jans se begrafnis sal dra. Sarsies somber afgemete slae van die pyp op die ysterstaaf weerklink oor Vlakteplaas.
Met die wegsterf van die laaste klanke, lei die sanger-komponis Riku Lätti met sy trekklavier en die Kambro Diggers met die lied Heilig is die Lewe 'n prosessie na die skoolsaal.
Die lied is uit Jans se laaste film Abraham. In die prosessie is Almeri Rautenbach met haar en Jans se vier kinders - Gert, Strydom (ook bekend as Imel), Andri, Erika, sy kleinkinders en sy broerskinders Stephanus en Andries Rautenbach en hulle gades. Ander bekendes soos Karen Meiring van kykNET, Magdaleen Kruger van RSG, Rhodé Snyman van Kunste Onbeperk en Laetitia van Dyk, voorsitter van Kunste Onbeperk se direksie en eienaar van die Jans Rautenbach Schouwburg, rolprentmagnaat Boet Troskie en sy suster Mireschen Troskie-Marx het ook gekom om hulde te bring.
"Ons gaan nie oor hom praat nie, ons gaan mekaar van hom vertel," sê Andri in die saal. Jackie Lätti lees 'n skryfsel van Jans getiteld Waar lê Kannaland wat in die Rooi Rose verskyn het, voor. Dis 'n loflied aan die Klein-Karoo, 'n bevestiging van sy verknogtheid aan die streek.
Met die huldeblyke van sy kinders word hy gehuldig as lojale eggenoot, vader en gesinsman wat sy kinders toegerus het met 'n sterk geloof in hulleself. In dieselfde asem word eer gebring aan Almeri, 'n rotsvaste eggenote en moeder wat dit vir Jans moontlik gemaak het om hoog met sy drome op die wieke van die wind te kon vlieg.
Gert lê klem op sy pa se kreatiewe skeppende gees vir wie daar altyd nog iets agter die horison gelê het, die soeke na - en die geloof dat daar altyd ruimte was om dinge op 'n skeppende manier bymekaar te sit en dat hy daardie skoonheid in sy lewe met alles in sy vermoë beskerm het, die struikelblokke en beperkinge meedoënloos oorkom en weggevee het, ongeag die gevolge.
Andries Rautenbach deel herinneringe aan sy oom en sluit af met die altyd inspirerende woorde van Jans: "Hang jou drome in die wind sodat hulle vlerke kan kry." Jans se kleinseun Jans Rautenbach lees die gedig When I Have Fears That I May Cease To Be van Keats voor, terwyl Dylan van Zyl hulde in twee kort maar kragtige sinne aan sy oupa Jans bring. Riku Lätti met die Kambro Diggers lewer 'n roerende vertolking van die lied Waai uit die film Abraham.
Hierop volg eerbetoon deur die gaste wat getuig van hoeveel lewens Jans oor 'n breë spektrum geraak en verryk het.
Jans wat in die siele van mense kon inkyk en die pyn en nood kon raaksien en onmiddellik iets daaraan wou doen.
In 'n skooltjie op 'n heuwel by Vlakteplaas is die gewersiel van Jans konkreet vergestalt, om aan kinders die beste te gee om die beste te kan word.
Sy skeppende gees eggo in die nalatenskap van films soos Die Kandidaat, Katrina, Jannie Totsiens, Pappalap en Abraham.
Rhode Snyman (uitvoerende hoof van Kunste Onbeperk), Chantelle Phillipus (wat een van die hoofrolle in Abraham vertolk het) en prof. Leatitia van Dyk (voorsitter van die direksie van Kunste Onbeperk).
'Ons bring jou die nuutste Klein Karoo, Tuinroete, Hessequa nuus'
Posted on: 07:11 Thu, 17 November 2016